KUTSESTANDARDIS KASUTATUD TERMINID

Kolleeg – õpetamisega tegelev töötaja, sh õpetaja, üliõpilane, õppejõud.

Organisatsioon – haridus-, sotsiaal- ja meditsiiniasutus, kus pakutakse eripedagoogilist teenust

Refleksioon – tegevuse, kogemuste ning elamuste analüüs, mõtestamine ja hindamine, mille eesmärgiks on enese või teise inimese arengu ja õppimise toetamine.

Teised erialaspetsialistid – lisaks eripedagoogile õppija erivajadusega tegelev spetsialist, nt logopeed, psühholoog, neuroloog, psühhiaater, perearst, sotsiaalpedagoog, õpiabi õpetaja, terapeut, karjäärinõustaja, noorsootöötaja, noorsoopolitsei, lastekaitsespetsialist jne.

Vanem – õppija esindaja, sh lapsevanem, tugiisik, hooldaja, eestkostja, kasvataja, usalduskasvataja.

Õpivara - nii õppijatele kui ka õpetajatele suunatud õppematerjalid ja metoodilised vahendid, sh praktiliste oskuste omandamiseks vajalikud vahendid, tööriistad ja masinad, didaktilised materjalid, õpiobjektid jne.

Õppetegevus – õppija enesearendamisele suunatud tegevus, sh õppimine klassiruumis; õpitegevusena käsitletakse ka õppekäikude, ekskursioonide, projektide, klassiürituste jms raames toimuvat.

Õppija – iga õppija sõltumata tema vanusest ja õppetasemest, sh koolieelik, õpilane, koolikohustusliku ea ületanud õpilane/täiskasvanu.